
ועדת העבודה, הרווחה והבריאות
21/01/2014

הכנסת התשע-עשרה
נוסח לא מתוקן

מושב שני
<פרוטוקול מס' 165>
מישיבת ועדת העבודה, הרווחה והבריאות
יום שלישי, כ' בשבט התשע"ד (21 בינואר 2014), שעה 12:00
<סדר היום:>
<הצעת חוק הטבות לניצולי שואה (תיקון מס' 4) (הגדלת הסיוע לניצולי שואה), התשע"ד-2013>
נכחו:

<חברי הוועדה:> 
חיים כץ – היו"ר
רינה פרנקל
<מוזמנים:> 
	עו"ד גליה מאיר אריכא
	–
	היועצת המשפטית, רשות לזכויות ניצולי השואה, משרד האוצר

	גיא הרמתי
	–
	רפרנט ביטוח לאומי, אגף התקציבים, משרד האוצר

	תמי מרוז
	–
	מפקחת ארצית לניצולי שואה, משרד הרווחה והשירותים החברתיים

	יובל
	–
	אזרח

	ליה נירגד
	–
	המשמר החברתי


<ייעוץ משפטי: >
ענת מימון
יעל סלנט
<מנהלת הוועדה:>
וילמה מאור
<רישום פרלמנטרי:>
אהובה שרון - חבר המתרגמים
<הצעת חוק הטבות לניצולי שואה (תיקון מס' 4) (הגדלת הסיוע לניצולי שואה), התשע"ד-2013>
<היו"ר חיים כץ:>
צהרים טובים. כ' בשבט, ה-21 בינואר 2014 ואני מתכבד לפתוח את ישיבת ועדת העבודה, הרווחה והבריאות. הנושא שעל סדר היום הוא הצעת חוק הטבות לניצולי שואה (תיקון מס' 4) (הגדלת הסיוע לניצולי שואה, התשע"ד-2013.
זה עוד צעד קטן כשהולכים לקראת ניצולי השואה. לדעתי צריך ללכת הרבה יותר אבל כל צעד מתחיל בצעד אחד קטן.

נמצא כאן נציג האוצר?

<גיא הרמתי:>
כן.

<היו"ר חיים כץ:>
תסביר את הצעת החוק.

<גיא הרמתי:>
נציגת הרשות.

<גליה מאיר אריכא:>
היועצת המשפטית של הרשות לזכויות ניצולי שואה. לפני שאני אדבר על התיקון, כמה מלים על החוק. חוק הטבות לניצולי שואה בנוסחו כיום מסדיר ככלל את הסיוע ליוצאי מחנות הגטאות כאשר בחוק יש שתי אוכלוסיות עיקריות. אוכלוסייה אחת היא אוכלוסייה שמקבלת גמלה מוועדת התביעות, כאשר החוק עצמו קובע מתן הטבות נוספות ובהן קצובת הבראה, הנחה בארנונה ועוד, והאוכלוסייה השנייה היא אוכלוסייה שמקבלת את הקצבה במישרין מהמדינה והחוק לגביה קובע את מתן הקצבה וכן את אותן הטבות להן זכאית הקבוצה הקודמת. בנוסף החוק קובע שמי מבין הזכאים בחוק, מבין אותן שתי קבוצות, שגם מקבל גמלת הבטחת הכנסה, יהיה זכאי גם למענק הטבות שנתי ולסיוע בדיור.

לתיקון. כאן מוצע להרחיב את האוכלוסייה הזכאית לאותו מענק באופן שתינתן לכל הזכאים לפי החוק, ולא רק למקבלי הבטחת הכנסה. זה צעד עיקרי אחד. הצעד העיקרי השני הוא הגדלת הקצבה החודשית שמשולמת לאותה אוכלוסייה שמקבלת במישרין מהמדינה בסכום של 600 שקלים באופן שהקצבה תעמוד על 1,850 שקלים.

<היו"ר חיים כץ:>
השובר יורד.

<גליה מאיר אריכא:>
השובר היום עומד על 600.

<היו"ר חיים כץ:>
אם כן, הסכום הוא מאתיים שקלים.

<ענת מימון:>
המאתיים שקלים, זה עדכון שנעשה.

<היו"ר חיים כץ:>
הגדלה במאתיים שקלים.

<גליה מאיר אריכא:>
הקצבה היום היא 1,238 שקלים וכאן אנחנו מציעים שהיא תעמוד על 1,850 שקלים.

<ענת מימון:>
והשובר לא יינתן.

<גליה מאיר אריכא:>
באופן שיחליף את השובר. כן. השובר ניתן מתוקף החלטת ממשלה והוא לא קבוע בחוק.

<היו"ר חיים כץ:>
מה עלות החוק?

<גליה מאיר אריכא:>
כשישים מיליון שקלים.

<היו"ר חיים כץ:>
מה התחזית לעלות שתהיה בשנה הבאה?

<גליה מאיר אריכא:>
זה תלוי במספר הזכאים.

<היו"ר חיים כץ:>
כמה לדעתך ילכו לעולמם בשנה הבאה? אלה שרוצים לדאוג לניצולי השואה, וטוב שכך, שידאגו עם הלב וייתנו כמה שהם צריכים לקבל. שלא ייתנו להם במסורה. כל יום ארבעים אנשים מהם הולכים לעולמם. כל יום ארבעים אנשים הולכים לעולמם ואין זמן לתקן. תכניסו את זה טוב טוב לראש, במיוחד שלא נותנים ליותר מדי חברי כנסת לחוקק בנושא ניצולי השואה. געו באלה שצריכים סיעוד, תעלו את התקרות של ה-8,800 שקלים, תנו להם את החיתולים. לא שהחוק הזה לא מיטיב אבל לא מספיק. הוא המעט שבמעט.

יש כאן מישהו שרוצה לומר משהו על החוק לפני שנעבור להקראה? אין. תעברי להקראה.

<תמי מרוז:>
אנחנו כמובן מברכים ומבקשים, כמו שאתה אומר, להיטיב. אנחנו זקוקים לכם, לחברי הכנסת ולחוקים שייתנו לנו כלים לתת יותר.

<היו"ר חיים כץ:>
תודה.

<ליה נירגד:>
אפשר לשאול שאלה? אני מהמשמר החברתי. אתה אומר שלא נותנים לחברי כנסת לחוקק יותר מדי חוקים בנושא הזה. אתה יכול להסביר למה אתה מתכוון?

<היו"ר חיים כץ:>
אני חבר קואליציה ובקואליציה הצעות חוק צריכות לעבור ועדת שרים והן לא כל כך עוברות את ועדות השרים. 

<ענת מימון:>
הצעת חוק הטבות לניצולי שואה (תיקון מס' 4) (הגדלת הסיוע לניצולי שואה), התשע"ד-2014

1. תיקון סעיף 1

בחוק הטבות לניצולי שואה, התשס"ז-2007 (להלן – החוק העיקרי), בסעיף 1, בהגדרה "מענק שנתי לפי חוק זה" –
(1) בפסקה (1), המלים "ולגבי ניצול שואה נזקק כמשמעותי בסעיף 5(א)" – יימחקו, ובמקום "מענק הטבות לפי סעיף 5(א)(1)" יבוא "מענק הטבות לפי סעיף 3(ב)(5)".

את פסקה (2) אנחנו מורידים כי מתקנים בהמשך. זה תיקון הגדרות בהתאם לתיקונים שאנחנו עושים.

2. תיקון סעיף 3

בסעיף 3(ב) לחוק העיקרי –
(1) בפסקה (1), במקום הקטע החל במלים "מאוצר המדינה" עד המלים "שקלים חדשים" יבוא "מאוצר המדינה בסכום של 1,850 שקלים".

זאת הקצבה החודשית שניתנת לפי סעיף 3.

(2) בפסקה (2), במקום "ב-1 בינואר" יבוא "בחודש ינואר".

זה תיקון נוסף שאנחנו עושים. יש קצובת הבראה שמשולמת בחודש ינואר לאותם ניצולי שזכאים לה, וכאן במקום לשלם אותה ב-1 בינואר, בגלל קשיים טכניים, אנחנו עושים את זה במהלך חודש ינואר.

(3) אחרי פסקה (4) יבוא:

"(5)
מענק הטבות בסכום של 4,000 שקלים חדשים, שישולם מאוצר המדינה בחודש ינואר של כל שנה. הסכום האמור יעודכן ב-1 בדצמבר בכל שנה (בפסקה זו – יום העדכון), בהתאם לשיעור עליית המדד החדש לעומת המדד הבסיסי.


לעניין זה –

"מדד" – מדד המחירים לצרכן שפרסמה הלשכה המרכזית לסטטיסטיקה.


"המדד החדש" – המדד שפורסם לאחרונה לפני יום העדכון.


"המדד הבסיסי" – המדד שפורסם לאחרונה לפני יום 1 בדצמבר 2007.

שימו לב שהמענק הוא בערכי 2007 ובעצם נכון להיום הוא עומד לא על 4,000 שקלים אלא על?
<גליה מאיר אריכא:>
4,743 שקלים.

<ענת מימון:>
3. תיקון סעיף 4
בסעיף 4 לחוק העיקרי, אחרי פסקה (3) יבוא:

"(4)
מענק הטבות כאמור בסעיף 3(ב)(5)".

4. תיקון סעיף 5
בסעיף 5(א) לחוק העיקרי -
(1) ברישה, במקום "זכאי גם להטבות כמפורט להלן:" יבוא "ואשר זכאי לסיוע בתשלום שכר דירה ממשרד הבינוי והשיכון, זכאי גם לתוספת בשיעור של 10 אחוזים מסכום הסיוע שהוא זכאי לו".

(2) פסקאות (1) ו-ׁ(2) – יימחקו.

זה הסעיף של מי שזכאי לקצבת הבטחת הכנסה ולמעשה המענק הזה כבר לא מיוחד רק לו ולכן הורדנו את זה משם.

5. תיקון סעיף 5א

בסעיף 5א לחוק העיקרי, בסעיף קטן (ב) –
(1) בפסקה (2), במקום "בסעיף 5(א)(1)" יבוא "בסעיף 5(ב)(5)".

(2) בפסקה (3), במקום "בסעיף 5(א)(2)" יבוא "בסעיף 5(א)".
6. תיקון סעיף 7

בסעיף 7(א) לחוק העיקרי, במקום "5(א)(2)" יבוא "5(א)".

כאן יש התאמות של ההפניות.

לסעיף תחילה ותחולה. בעיקרון התחילה שנקבעה לגבי התשלומים של הקצבה החודשית, זה אמור להיות ב-1 בחודש שלאחר יום הפרסום.

<היו"ר חיים כץ:>
רטרואקטיבית, ממתי?

<גליה מאיר אריכא:>
לגבי הקצבה זה יהיה מדי חודש בחודשו, בשוטף. לגבי המענק השנתי, נחיל אותו באופן שיקבלו גם עבור שנת 2013. כלומר, לשנת 2014 הם יקבלו שני מענקים למעשה.

<ענת מימון:>
הקצבה החודשית החל מחודש פברואר.

<גליה מאיר אריכא:>
הקצבה החודשית, כמו שכתוב כאן, ב-1 בחודש לאחר פרסומו. כלומר, בחודש פברואר יקבלו כבר את הקצבה המוגדלת. רק לגבי המענק, זה סעיף קטן (ב), זה מענק הטבות שנתי ואנחנו יכולים לשלם אותו במהלך חודש פברואר. הנוסח היום קובע 1 בינואר, אז יהיה כתוב 1 בפברואר.

<ענת מימון:>
את מדברת על סעיף 7(ב)?

<גליה מאיר אריכא:>
כן. במקום 1 בינואר, יהיה 1 בפברואר. אולי אפילו לציין באופן שהמענק ישולם במהלך חודש פברואר. שלא יתפרש כאילו אני חייבת לשלם אותו ב-1 בפברואר כי מערכת התשלומים לא יכולה. זה ישולם במהלך פברואר.

<היו"ר חיים כץ:>
זה ישולם במהלך פברואר גם אם הצעת החוק תעבור בפברואר.

<גליה מאיר אריכא:>
אנחנו יכולים לבצע את זה כך. כן.

<ענת מימון:>
7. תחילה ותחולה
(1) תחילתו של סעיף 3(ב)(1) לחוק העיקרי, כנוסחו בסעיף 2(1) לחוק זה, ב-1 בחודש שלאחר פרסומו של חוק זה, והוא יחול על קצבה המשולמת בעד החודש האמור ואילך.
(2) תחילתם של סעיפים 1, 3(ב)(2) ו-(5), 4(4), 5(א), 5א ו-7(א) לחוק העיקרי, כנוסחם בסעיפים 1, 2(2) ו-(3), ו-3 עד 6 לחוק זה, ביום 1 בפברואר 2014 והם יחולו על מענק הטבות וקצובת הבראה המשולמים בעד שנת 2014 ואילך.
(3) על אף האמור בסעיף קטן (ב), מי שהרשות המוסמכת הכירה בזכאותו לקבלת הטבות לפי סעיפים 3 או 4 לחוק העיקרי בעד שנת 2013, יהיה זכאי לקבל מענק הטבות לפי סעיף 3(ב)(5) לחוק העיקרי, כנוסחו בסעיף 2(3) לחוק זה, בעד שנת 2013, ובלבד שלא קיבל מענק הטבות כאמור בסעיף 5(א)(1) לחוק העיקרי, כנוסחו ערב המועד האמור בסעיף קטן (ב) בעד אותה שנה. מענק הטבות בעד שנת 2013 ישולם לזכאי לפי סעיף קטן זה עד תום החודש שלאחר החודש שבו חל יום פרסומו של חוק זה או שלאחר החודש שבו חל היום שבו הכירה הרשות המוסמכת בזכאותו, לפי המאוחר.
כאן למעשה גם מי שזכאי כשנת 2013 לפי התנאים שלכם למענק, אתם אומרים שהשנה תשלמו לו בעצם שני מענקים גם בגין שנת 2013 וגם בגיל שנת 2014 וזה ייעשה בחודש שלאחר החודש של הפרסום או חודש לאחר שתוכר הזכאות שלו.

<גליה מאיר אריכא:>
אנחנו נעשה את זה במהלך חודש פברואר עם המענק.

<היו"ר חיים כץ:>
בסדר גמור. יש כאן עוד מישהו שרוצה להגיד משהו? 

<וילמה מאור:>
לגבי הנוסח. את אמרת 1 בפברואר. השאלה אם אפשר לסכם שזה יהיה במהלך פברואר.

<ענת מימון:>
אנחנו מדברים על תחילה.

<היו"ר חיים כץ:>
התחילה ב-1 בפברואר והתשלום יהיה במהלך חודש פברואר.

<וילמה מאור:>
כי נוסח החוק מדבר על ינואר.

<ענת מימון:>
לגבי השנה הזאת, יקראו את זה כאילו בחודש פברואר של השנה כי אנחנו כן רוצים שזה יהיה במהלך חודש ינואר. אני מדברת על הנוסח של סעיף 3(ב)(5). אנחנו כותבים שמענק ההטבות מדי שנה ישולם במהלך חודש ינואר. אנחנו אומרים שהשנה, כיוון שהחוק נכנס לתוקפו רק ב-1 בפברואר, לגבי השנה הספציפית הזאת התשלום ייעשה במהלך חודש פברואר. בסדר. אנחנו נציין את זה כמעין הוראה לגבי השנה הזאת.

<גליה מאיר אריכא:>
לגבי 2014.

<ענת מימון:>
בסדר.

<יובל:>
אני יובל. פשוט יובל. כתבתי לך מכתב, כתבתי לאדון כחלון מכתב וכתבתי כבר לפני ארבע שנים לפני כן מכתבים שחוק אחד אתם עושים ופתרת את כל הבעיות עם כל ניצולי השואה. לבטל לחלוטין את הגזלנים שפתחו קרנות לרווחה והכסף הולך אליהם לכיס. מאות מיליונים הולכים אליהם ואני קיבלתי פעם אחת בשנתיים. אני לא צריך שום לבטל את כל הפילים הלבנים שנקראים קרנות לרווחת יוצאי השואה. לתת לכל יוצאי השואה. אתה יכול לתת לאדם 5,000 שקלים בחודש ונשאר להם הרבה בכיס. לא 4,000 שקלים מקסימום לשנתיים כשכל פקידון שם מרוויח 10,000 שקלים בחודש. זאת לא בושה למדינת ישראל? אתם מדברים גבוה ואומרים שנותנים ליוצאי השואה ועושים ימים בינלאומיים. זה נכנס לקרנות, לכיס שלהם. הם קובעים לנו קריטריונים. את הקריטריונים אנחנו זוכרים מאז, זה כן וזה לא, זה ימינה וזה שמאלה. אתה מכיר את זה. צריך לבטל את הקרנות. אתה אפילו לא השבת לי על המכתב שלי.

<היו"ר חיים כץ:>
תודה רבה. אנחנו עוברים להצבעה.

מי בעד אישור הצעת חוק הטבות לניצולי שואה (תיקון מס' 4) (הגדלת הסיוע לניצולי שואה), התשע"ד-2013?

הצבעה

בעד – 2
הצעת החוק אושרה.
<היו"ר חיים כץ:>
תודה רבה. החוק אושר ויבוצע. החוק אושר פה אחד וכל חברי הכנסת שיש להם זכות הצבעה אישרו אותו כהכנה לקריאה השנייה והשלישית. אני מקווה מאוד שהיא תעבור במליאה במהלך החודש הזה.
<וילמה מאור:>
אפשר עוד הבהרה אחת לפרוטוקול? 

<היו"ר חיים כץ:>
בבקשה.

<וילמה מאור:>
לגבי פסקה (ב) בסעיף 7, כמובן שלגבי הקבוצה שכבר קיבלה מענק בשנת 2014, שזאת אותה קבוצה שמקבלת הבטחת הכנסה, היא לא תקבל.

<היו"ר חיים כץ:>
הבנו. חשבתי שהפכתם ללארג'ים ואתם נותנים להם כפל מענק. 

<ליה נירגד:>
הם צריכים לעשות משהו מיוחד כדי לקבל את ההטבות החדשות?

<גליה מאיר אריכא:>
לא.

<היו"ר חיים כץ:>
הם ברשימות. הם יקבלו את זה אוטומטית.

תודה רבה. הישיבה נעולה.

<הישיבה ננעלה בשעה 12:30.>
